《读吕益卿所寄诗编明日四月一日也》
宋代·赵蕃

旧雨连今雨，空庭断行迹。
有时出门看，平湖四无壁。
忽传何处书，令我喜折屐。
新知吕夫子，寄我诗满册。
是时羊牛下，携之就檐隙。
首报山居赋，奇字多莫识。
徐徐见关键，坦若由户出。
定师离骚经，不入相如室。
秋怀似选诗，法严仍事实。
白沙龙阳作，如杜纪行役。
卒至同谷吟，三读泪横臆。
君何知之晚，今古盖一律。
儿曹苦问爷，何事尔不怿。
径卧忘解衣，中夜犹太息。
晓窗啼鴃喧，今日复何日。
和以扶疎篇，吾驭真可叱。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。